Når verden forandrer seg, kommer ADRA nærmere
Av Paulo Lopes, President ADRA International
ADRA finnes fordi mennesker betyr noe og er av verdi – uansett hvor de bor, hvem de er eller hvilken livssituasjon de lever i. ADRAs arbeid handler om mer enn prosjekter og programplaner. Det handler om å leve ut nestekjærlighet i praksis, slik Jesus lærte oss.

Verden er i stadig endring. Krig og konflikter, naturkatastrofer og økende sårbarhet preger livet til millioner av mennesker. Midt i dette finnes det krefter som ikke lar seg stoppe: menneskers vilje til å hjelpe. Det er denne viljen, denne omsorgen og medmenneskeligheten, som driver ADRA.
Globalt nærvær – lokalt fellesskap
ADRA arbeider i ca. 120 land i verden. Vi er en del av hverdagene til mennesker over hele kloden. Innsatsen begynner i landsbyer, på skoler og i små lokalsamfunn der familier lever sine liv. I noen land, som Norge, får vi lov til å støtte dette arbeidet med å gi og spre informasjon og fortelle om arbeidet. 
Det lokale nærværet og lokalt ledet utvikling er en styrke for ADRA. Våre partnere og medarbeidere kjenner kulturen, utfordringene og drømmene i sine egne lokalsamfunn. Humanitært arbeid handler derfor aldri om å komme ovenfra med ferdige løsninger. Det handler om samarbeid, tillit og langsiktige relasjoner.
Når kriser rammer, er det ikke snakk om «en organisasjon» som trår til. Det er et globalt nettverk av lokale ADRA-kontorer, kirker, frivillige og fagfolk som kjenner terrenget. De er ofte på plass før overskriftene – og de blir igjen lenge etter at medieoppmerksomheten har gått videre.
Kjærlighet uten grenser
Kjærlighet og omsorg er noe som forstås uansett hvor vi bor eller hva vi har opplevd i livene våre. ADRA-ansatte og frivillige er ikke i verden for å være helter. De reiser for å være til stede. De lytter. De lærer navn. De deler måltider og små og store seire. De bygger håp sammen med mennesker som trenger det.
For oss handler det om å være nær og om å se mennesker slik Gud ser dem – som naboer, skapt i Hans bilde, med iboende verdi og verdighet.


Adventistkirkens humanitære arm
Som en del av Adventistkirkens globale fellesskap, står ADRA midt i kirkens oppdrag om å gjøre godt i verden. I mange land er lokale menigheter blant våre viktigste samarbeidspartnere. Sammen deler vi ønsket om å bringe håp og trygghet dit det trengs aller mest.
Gjennom ADRA får vår kirke være til stede - også dit vi selv ikke kan reise. Vi får leve ut troen i handling. Vi får være Jesu hender og føtter — i praksis, i hverdagen, i det stille.
En tydelig retning for fremtiden
Når ADRA ser fremover, handler det ikke om å starte helt nye retninger, men om å styrke det som alltid har vært vårt kall:
· Å bygge lokal beredskap og forebygging slik at mennesker står sterkere når kriser rammer.
· Å investere i unge mennesker, så de får verktøy, ferdigheter og mot til å forme framtiden sin.
· Å arbeide for rettferdighet og verdige liv – der alle har tilgang til utdanning, trygghet og muligheter.
· Å la kjærlighet i handling være drivkraften. Selv om grenser og konflikter skiller oss, kan omsorg og nestekjærlighet binde oss sammen igjen.
Enten det handler om nødhjelp etter en katastrofe eller langvarig utviklingsarbeid over mange år, er ADRA en del av en større global vev av håp. Denne veven holdes oppe av givere, frivillige, menigheter og partnere — også i Norge.

Et kall som består
Bak hver brønn som bores, hver skolevei som sikres og hver utdanningsmulighet som åpnes, ligger en enkel, men kraftfull sannhet:
ADRA er til for mennesker
- For mennesker i krise, fattigdom og nød
- For barn som drømmer og håper
- For mennesker som trenger å bli sett
I en verden som forandrer seg raskt, tror vi fortsatt at kjærlighet i handling er en av de sterkeste kreftene vi har for å skape en bedre verden.
«Han har kunngjort for deg, menneske, hva godt er.
Og hva krever Herren av deg
annet enn å gjøre rett, elske miskunn
og vandre ydmykt med din Gud?»
Mika 6,8

Gud, løs fri mine hender 
så de kan gjøre det de ble skapt til 
Gud, vis meg din vilje,
for dit du går er også der jeg vil
Jeg vil gå dit Du går 
hvor enn Du kaller 
hjelp meg å følge 
Jeg vil se de Du ser
hvert knuste hjerteslag
(Vikebø Myren)


Paulo Lopes, president i ADRA International, har 40 års erfaring i humanitært arbeid. Siden 1986 har han tjenestegjort både i felt og som leder i ADRA-nettverket. Paulo er kjent for sitt sterke engasjement for rettferdighet, medmenneskelighet og bærekraftig utvikling — og for å løfte fram ADRA som et fellesskap bygget på kjærlighet, nærvær og tillit.

